**ชื่อผลงาน Best Practice Service Plan (สาขาโรคไม่ติดต่อ) ประเภท ผลงานทางวิชาการ**

**เขตบริการสุขภาพที่ 1 โรงพยาบาลสอง สำนักงานสาธารณสุขจังหวัดแพร่ ประจำปีงบประมาณ 2560**

*นายแพทย์จิรายุทร์ พุทธรักษา*

**บทคัดย่อ**

**ความเป็นมาและความสำคัญของปัญหา**

อำเภอสอง จังหวัดแพร่ ประกอบด้วย 8 ตำบล 86 หมู่บ้าน 16,942 หลังคาเรือน มีประชากรทั้งหมด 51,120 คน ส่วนใหญ่ประกอบอาชีพเกษตรกรรม และอุตสาหกรรมระดับครัวเรือน อาทิ เช่น โรงงานผลิตสุรา ร้านอาหารและเครื่องดื่ม เป็นต้น ในปีงบประมาณ 2554, 2555, 2556, 2557 และ 2558 พบอุบัติการณ์ของโรคหลอดเลือดหัวใจเฉียบพลัน เท่ากับ 96.35, 108.27, 111.79, 103.90 และ 136.51 รายต่อประชากรแสนคน ตามลำดับ และจากการวิเคราะห์ปัจจัยเสี่ยงผู้ป่วยโรคดังกล่าว พบว่า ผู้ป่วยดังกล่าวมีโรคประจำตัว คือ โรคเบาหวาน และโรคความดันโลหิตสูงอยู่ร้อยละ 28.36 และ 49.25 ตามลำดับ ซึ่งในจำนวนดังกล่าว มีผู้ป่วยโรคเบาหวานที่ไม่สามารถควบคุมระดับน้ำตาลได้ตามเกณฑ์อยู่ร้อยละ 58.37 มีผู้ป่วยโรคความดันโลหิตสูงที่ไม่สามารถควบคุมระดับความดันโลหิตได้ตามเกณฑ์อยู่ร้อยละ 61.04 และมีผู้ป่วยที่เป็นทั้งโรคเบาหวานและความดันโลหิตสูงอยู่ร้อยละ 39.56 นอกจากนี้ จากการสำรวจพฤติกรรมประชาชนทั่วไปในอำเภอสอง พบว่า มีผู้ที่ชอบบริโภคโซเดียม, ผู้ที่ชอบบริโภคน้ำตาล, ผู้ที่ขาดการออกกำลังกาย, ผู้ที่ยังบริโภคแอลกอฮอล์ และ ผู้ที่ยังบริโภคยาสูบอยู่ร้อยละ 66.05, 28.14, 60.93, 42.56 และ 18.14 ตามลำดับ

**วัตถุประสงค์**

1) เพื่อลดอัตราป่วยรายใหม่ของโรคหลอดเลือดหัวใจเฉียบพลัน

2) เพื่อพัฒนารูปแบบบริการที่สนับสนุนการป้องกันและควบคุมโรคไม่ติดต่อ

**วิธีดำเนินการ**

*การป้องกันและควบคุมโรคไม่ติดต่อในชุมชน*

* ร่วมมือกับส่วนราชการท้องถิ่นในการปรับสภาพแวดล้อมชุมชนให้เอื้อต่อการจัดการสุขภาพ ได้แก่ จัดสถานที่ออกกำลังกายภาย 46 แห่ง และจัดตั้งศูนย์คัดกรองสุขภาพในชุมชน 2 แห่ง โดยมีอาสาสมัครชุมชนเชี่ยวชาญร่วมตรวจวัดระดับน้ำตาลปลายนิ้ว ตรวจวัดระดับความดันโลหิต และคัดกรองกลุ่มเสี่ยงโดยอยู่ในความดูแลของเจ้าหน้าที่
* สนับสนุนการจัดตั้งกลุ่มชมรมสุขภาพ 10 ชมรม เพื่อเป็นแกนนำสุขภาพในชุมชน โดยเน้นกิจกรรมการออกกำลังกายที่หลากหลาย อาทิ เช่น แอโรบิก, ไม้พลอง, เปตอง, ขี่จักรยาน เป็นต้น
* ผู้ป่วยโรคหัวใจได้ประสานกับโรงพยาบาลสองในการขอจัดตั้งชมรมผู้ป่วยโรคหัวใจเพื่อเป็นกำลังสำคัญในการขับเคลื่อนนโยบายป้องกันและควบคุมโรคหลอดเลือดหัวใจเฉียบพลันโดยได้รับงบประมาณสนับสนุนจากองค์การปกครองส่วนท้องถิ่น
* มีการอบรมหลักสูตรอาสาสมัครชุมชนเชี่ยวชาญโรคเบาหวาน โรคความดันโลหิตสูง และการฟื้นคืนชีพขั้นพื้นฐานโดยกำหนดให้มีอาสาสมัครชุมชนเชี่ยวชาญอย่างน้อยหมู่บ้านละ 5 คน

*การป้องกันและควบคุมโรคไม่ติดต่อในโรงพยาบาลส่งเสริมสุขภาพตำบล*

* มีคลินิกโรคไม่ติดต่อซึ่งประกอบด้วยแพทย์ พยาบาล เภสัชกร และนักการแพทย์แผนไทย ให้บริการในโรงพยาบาลส่งเสริมสุขภาพตำบลเป็นประจำทุกเดือนเพื่อติดตามและดูแลรักษาผู้ป่วยในชุมชนที่ไม่สามารถควบคุมระดับน้ำตาลและระดับความดันโลหิตได้ตามเกณฑ์ ในรายที่มีปัญหาซับซ้อนจะมีการดูแลสุขภาพที่บ้านต่อเนื่อง
* ซ้อมแผนภาวะฉุกเฉินจากโรคหัวใจและหลอดเลือดในโรงพยาบาลส่งเสริมสุขภาพตำบลทุกแห่งเป็นประจำทุกปี และพัฒนาระบบให้คำปรึกษาโดยแพทย์เพื่อการดูแลรักษาผู้ป่วยที่รวดเร็วและทันเวลา
* สนับสนุนยา เวชภัณฑ์ และเครื่องมือแพทย์ที่จำเป็นสำหรับการดูแลประชาชนโดยมีการสอบเทียบเครื่องมือแพทย์เป็นประจำทุกปี

*การป้องกันและควบคุมโรคไม่ติดต่อในโรงพยาบาลชุมชน*

* จัดตั้งคณะกรรมการโรคไม่ติดต่อระดับอำเภอซึ่งมีนายอำเภอเป็นประธาน มีภาคีเครือข่าย และตัวแทนภาคประชาชนร่วมเป็นคณะกรรมการ โดยบูรณาการกับระบบสุขภาพระดับอำเภอ และอำเภอควบคุมโรคเข้มแข็งแบบยั่งยืน
* อายุรแพทย์เฉพาะทางประจำโรงพยาบาลแพร่ร่วมกันจัดทำแนวทางการดูแลผู้ป่วยที่มีความเชื่อมโยงตั้งแต่ระดับจังหวัดไปจนถึงชุมชน โดยสำนักงานสาธารณสุขจังหวัดแพร่เป็นผู้รับนโยบาย และติดตามผลการดำเนินงานเป็นประจำทุก 6 เดือน
* จัดตั้งคลินิกป้องกันโรคหัวใจซึ่งมีแพทย์เวชศาสตร์ครอบครัว พยาบาลวิชาชีพที่ผ่านการอบรมหลักสูตร NCD case manager และเภสัชกรประจำคลินิก เพื่อดูแลผู้ป่วยที่มีความเสี่ยงสูงมากและสูงอันตรายต่อการเกิดกลุ่มโรคหัวใจและหลอดเลือด ซึ่งมีกิจกรรมให้ผู้ป่วยได้เรียนรู้ทั้งหมด 5 กิจกรรม ภายในระเวลา 12 เดือน ได้แก่ “การดูแลโดยหมอครอบครัว” “รู้จักโรค รู้จักตนเอง” “ดูแลทั้งโรค ดูแลทั้งคน” “ฉุกคิดภาวะฉุกเฉินตนเอง” และ “ให้การรักษาอย่างเข้มข้น” โดยมีอายุรแพทย์เฉพาะทางโรคหัวใจและพยาบาลเชี่ยวชาญด้านการดูแลโรคหัวใจของโรงพยาบาลแพร่เป็นผู้สนับสนุนองค์ความรู้และประสานเชื่อมโยงระบบบริการในคลินิกดังกล่าว

**อภิปรายผล**

อุบัติการณ์ของโรคหลอดเลือดหัวใจเฉียบพลัน ในปีงบประมาณ 2558, 2559 และ 2560 (ถึงวันที่ 31 พฤษภาคม 2560) เท่ากับ 136.51, 117.08 และ 45.19 รายต่อประชากรแสนคน ตามลำดับ ในขณะเดียวกันพบว่า ผู้ป่วยที่มีความเสี่ยงสูงมากและสูงอันตรายต่อการเกิดกลุ่มโรคหัวใจและหลอดเลือดจำนวน 226 ราย เมื่อเข้ารับบริการในคลินิกป้องกันโรคหัวใจ และได้รับกิจกรรมการเรียนรู้ครบ 5 กิจกรรม ภายในระเวลา 12 เดือน สามารถลดระดับความดันโลหิตขณะหัวใจบีบตัว และระดับความดันโลหิตขณะหัวใจคลายตัวได้ประมาณ 31.79 (p < 0.001) และ 13.11 (p < 0.001) มิลลิเมตรปรอท ตามลำดับ ทั้งยังสามารถลดระดับน้ำตาล อดอาหาร, ระดับน้ำตาลหลังอาหาร และระดับโคเลสเตอรอลชนิดความหนาแน่นต่ำได้ประมาณ 48.38 (p < 0.001), 52.35 (p < 0.001) และ 9.99 (p < 0.001) มิลลิกรัมต่อเดซิลิตร ตามลำดับ นอกจากนี้ ผลการสำรวจพฤติกรรมประชาชนทั่วไปในอำเภอสอง ประจำปีงบประมาณ 2560 พบว่า อัตราผู้มีพฤติกรรมเสี่ยงต่อสุขภาพมีแนวโน้มลดลง กล่าวคือ มีผู้ที่ชอบบริโภคโซเดียม, ผู้ที่ชอบบริโภคน้ำตาล, ผู้ที่ขาดการออกกำลังกาย, ผู้ที่ยังบริโภคแอลกอฮอล์ และผู้ที่ยังบริโภคยาสูบเหลืออยู่ร้อยละ 61.44, 23.09, 42.85, 37.71 และ 13.20 ตามลำดับ

**ความภาคภูมิใจ**

1) การพัฒนานวัตกรรมด้านสื่อสุขศึกษาเพื่อประกอบการให้ความรู้แก่ผู้มารับบริการ ตัวอย่างเช่น กระด้งหรรษานำพาสุขภาพ, หลอดเลือดพีวีซี, ตู้เย็นยาฉีด, กระชอนกรองไต, ถุงผ้ามัดใจ, แผงลอยโซเดียม, ชุดถุงล้างไตกันเปื้อน และบัตรนัดผู้ป่วยโรคหัวใจ เป็นต้น

2) การพัฒนางานประจำสู่งานวิจัย (R2R) เพื่อสนับสนุนการดูแลรักษาและป้องกันภาวะแทรกซ้อนจากโรคไม่ติดต่อซึ่งได้รับรางวัลดีเด่นระดับประเทศ ดังต่อไปนี้

* ผลของการจัดสิ่งแวดล้อมเพื่อผ่อนคลายผู้รับบริการที่รอตรวจในผู้ป่วยโรคความดันโลหิตสูง แผนกผู้ป่วยนอก โรงพยาบาลสอง จังหวัดแพร่
* ประสิทธิผลของโปรแกรมการดูแลเท้าด้วยการแพทย์แผนไทยในการรักษาอาการเท้าชาในผู้ป่วยเบาหวาน โรงพยาบาลสอง อำเภอสอง จังหวัดแพร่
* ประสิทธิผลการใช้แบบบันทึกเมนูอาหารในผู้ป่วยเบาหวานที่ควบคุมระดับน้ำตาลไม่ได้เพื่อคุมน้ำตาลได้ตามเกณฑ์โรงพยาบาลสอง อำเภอสอง จังหวัดแพร่